**KOHILA VALLAVOLIKOGU**

**MÄÄRUS**

Kohila 29. märts 2016 nr 8

**Riigi rahastatava lapsehoiuteenuse rahaliste vahendite ülejäägi kasutamise kord**

Määrus kehtestatakse kohaliku omavalitsuse korralduse seaduse § 22 lõike 1 punkti 37 ja sotsiaalhoolekande seaduse § 113 lõike 1 ning lõike 4 alusel.

**§ 1. Reguleerimisala**

Käesolev määrus reguleerib riigi rahastatava lapsehoiuteenuse rahaliste vahendite ülejäägi kasutamise korda Kohila vallas.

**§ 2. Riigi rahastatava lapsehoiuteenuse rahaliste vahendite ülejäägi kasutamine**

(1) Riigi rahastatava lapsehoiuteenuse rahaliste vahendite ülejääki võib kasutada raske või sügava puudega laste ja nende peredega seotud sotsiaalteenuste osutamiseks ja arendamiseks, sealhulgas raske ja sügava puudega lastele:

1) isikliku abistaja, kooliabistaja või tugiisikuteenuse korraldamiseks;

2) intervallhoolduse korraldamiseks;

3) teraapiates osalemise võimaldamiseks;

4) transporditeenuse korraldamiseks koolieelsesse lasteasutusse või kooli;

5) nende perede nõustamise korraldamiseks;

6) lapsehoiuteenuse osutajatele koolituse korraldamiseks;

7) osutatavate sotsiaalteenuste arendamiseks.

(2) Eelarveaasta lõpuks kasutamata rahaliste vahendite ülejääk kantakse järgmise eelarveaasta vallaeelarvesse raske ja sügava puudega laste ja nende peredega seotud sotsiaalteenuste osutamiseks ja arendamiseks.

**§ 3. Arvestuse pidamine**

Riigi rahastatava lapsehoiuteenuse rahaliste vahendite ülejäägi kasutamist korraldab ja kasutamise üle peab arvestust Kohila Vallavalitsuse sotsiaalosakond.

**§ 4. Jõustumine**

(1) Tunnistada kehtetuks Kohila Vallavolikogu 27. märtsi.2012 määrus nr 10 „Riigi rahastatava lapsehoiuteenuse rahaliste vahendite ülejäägi kasutamise kord“.

(2) Määrus jõustub 01.aprillil 2016 a.

/allkirjastatud digitaalselt/

Jüri Vallsalu

Kohila vallavolikogu esimees